মুহাম্মদ নজিব ছিলেন মিসরের প্রথম প্রেসিডেন্ট। তিনি ছিলেন সামরিক বাহিনীর একজন ঊর্ধ্বতন অফিসার। ১৯৫২ সালে রাজতন্ত্রের বিরুদ্ধে একদল সেনাঅফিসার বিদ্রোহ করে। তার নেতৃত্বে মিসরে দীর্ঘকাল ধরে চলমান মোহাম্মদ আলী রাজত্বের শেষ বংশধর দ্বিতীয় ফুহাদের পতন হয়। রাজতন্ত্র হটিয়ে তারা প্রজাতন্ত্র কায়েম করেন। খুব অল্প দিনই তিনি ক্ষমতায় থাকতে পেরেছিলেন। তার মেয়াদকাল ছিল ১৯৫৩ সালে ১৮ জুন থেকে ১৯৫৪ সালের ১৪ নভেম্বর পর্যন্ত। তারই বন্ধু এবং সহযোদ্ধা জামাল আবদেল নাসেরের সঙ্গে বিরোধিতার কারণে তাকে পদত্যাগ করতে হয়। নাসের ছিলেন প্রধানমন্ত্রী। তাকে হটিয়ে নাসের ক্ষমতায় আসীন হন। ১৮ বছর গৃহবন্দি থাকার পর মিসরের তৃতীয় প্রেসিডেন্ট আনোয়ার সাদাত ক্ষমতায় এসে তাকে মুক্ত করেন। মুহাম্মদ নজিবকে আধুনিক মিসরের স্থপতি বলা যায়। কারণ দীর্ঘকাল ধরে মিসর ছিল ব্রিটিশ সাম্রাজ্যবাদ ও ঔপনিবেশিকতার অধীনে। সেখান থেকে স্বদেশকে মুক্ত করে তিনি একটি গণতান্ত্রিক পরিবেশ প্রতিষ্ঠা করেন। তা ছাড়া মিসরে জাতীয়তাবাদ প্রতিষ্ঠা এবং সাম্রাজ্যবাদের বিরোধিতায়ও তার ভূমিকা অনস্বীকার্য। তিনি জন্মেছিলেন ১৯০১ সালের ১৯ ফেব্রুয়ারি। পলিটিক্যাল সায়েন্সে মাস্টার ডিগ্রি সম্পন্ন করে তিনি সামরিক বাহিনীতে চাকরি নেন। ইংরেজি, ফ্রান্স, ইতালি, জার্মানসহ তিনি অনেক ভাষায় দক্ষ ছিলেন। অনুবাদক হওয়াই ছিল তার প্রথম জীবনের ইচ্ছা। সামরিক বাহিনীতেও তিনি সফল হয়েছিলেন। ১৯৫২ সালের মিসর বিপ্লব তার জীবনকেই আমূল বদলে দিল, তিনিও বদলে দিলেন মিসরকে। তিনি ছিলেন ইসরাইলবিরোধী এক প্রবল কণ্ঠস্বর। আরব সীমান্তে ইসরাইলি বসতি তিনি কোনোদিন মেনে নেননি।